Water na Ladismith, Zoar aangery | Netwerk24
19 Desember 2019 15:51
Die Wes-Kaapse regering het 90 000 liter water met vragmotors na Ladismith en Zoar in die Kannaland-munisipaliteit geneem om te verseker dat die inwoners nie sonder water sit nie.
Anton Bredell, LUR vir plaaslike regering, omgewingsake en ontwikkelingsbeplanning, sê daar moes op kort termyn dringend plan gemaak word om te verseker dat die inwoners drinkwater het.
Boorgatwater word gebruik om die dorp se watertenks vol te maak, maar oor die vakansietydperk is daar ’n groter vraag na water en dan is dit nie genoeg nie.
Een van die vragmotors wat gebruik is om 90 000 liter water na Kannaland te vervoer sodat daar genoeg drinkwater oor die feestyd is.
Bredell sê in ’n verklaring 2 000 vyf-liter-bottels water is ook na Prins Albert en Laingsburg geneem vir drinkwater sou dit nodig wees.
Die dorpe waar korttermyn-watertekorte weens hoër waterverbruik oor die feestyd ’n probleem kan raak, sluit in Beaufort-Wes, Merweville, Prins Albert, Laingsburg, Ladismith, Zoar, Calitzdorp, Herbertsdale en Buisplaas (naby Mosselbaai).
Bredell het mense gevra om ag te slaan op dié watertekorte en water oor die feestyd te bespaar.
Meer oor: Ladismith | Droogte | Water